ଟାଉନଶିପ୍ ଅଞ୍ଚଳରେ ବାଘ ଆତଙ୍କ\nଟାଉନଶିପ୍ ଅଞ୍ଚଳରେ ବାଘ ଆତଙ୍କ\t February 4th, 23:29 PM February 4th, 23:29 PM\nଦାମନଯୋଡ଼ି,୪। ୨(ସ୍ବ.ପ୍ର.): କୋରାପୁଟ ଜିଲା ଦାମନଯୋଡ଼ିର ନାଲ୍କୋ ଟାଉନ୍ଶିପ୍ ଓ ଆଖପାଖ ଅଞ୍ଚଳରେ ବାଘ ବୁଲୁଥିବା ନେଇ ୧ ମାସ ହେଲା ଚର୍ଚ୍ଚା ଲାଗି ରହିଛି। ବାଘକୁ ନେଇ କିଛି ସିସିଟିଭି ଫୁଟେଜ୍ ମୋବାଇଲ ଜରିଆରେ ଭାଇରାଲ ହେବା ପରେ ସ୍ଥାନୀୟ ଲୋକେ ଆତଙ୍କିତ ହୋଇପଡ଼ିଛନ୍ତି। ବାଘ ବୁଲୁଥିବା ନେଇ ନାଲ୍କୋ ଟାଉନ୍ଶିପରେ ନିୟୋଜିତ ଘରୋଇ ସୁରକ୍ଷାକର୍ମୀଙ୍କଠାରୁ ଖବର ପାଇବା ପରେ ବନ ବିଭାଗ ତତ୍ପର ହୋଇପଡ଼ିଥିଲା। କୋରାପୁଟ ରେଞ୍ଜ୍ ଅଫିସର ସୁବାସ ଚନ୍ଦ୍ର ଖୁଣ୍ଟିଆ ଓ ବନ କର୍ମଚାରୀ ସେକ୍ଟର-୧ ଶ୍ରୀଜଗନ୍ନାଥ ମନ୍ଦିର ପାହାଡ଼ ତଳି ଅଞ୍ଚଳରୁ ୪ ଦିନ ତଳେ ବନ୍ୟପ୍ରାଣୀର ପାଦଚିହ୍ନ ସଂଗ୍ରହ କରିଥିଲେ। ପରୀକ୍ଷା ପରେ ତାହା ହେଟାବାଘର ପଦଚିହ୍ନ ବୋଲି ଜଣାପଡିଛି। କଲରା ପତରିଆ କିମ୍ବା ମହାବଳ ବାଘ ବୁଲୁଥିବା ନେଇ କେହି କେହି ଚର୍ଚ୍ଚା କରୁଥିଲେ। ରେଞ୍ଜ ଅଫିସରଙ୍କ ସ୍ପଷ୍ଟ ସୂଚନା ପରେ ସେହି ଚର୍ଚ୍ଚାରେ ପୂର୍ଣ୍ଣଚ୍ଛେଦ ପଡିଛି। ଅପରପକ୍ଷେ ବାଘକୁ ନେଇ ମୋବାଇଲରୁ ମୋବାଇଲ ଘୂରି ବୁଲୁଥିବା ବିଭିନ୍ନ ଭାଇରାଲ ଭିଡ଼ିଓ କ୍ଲିପ୍ ଏ ଅଞ୍ଚଳର ନୁହେଁ ବୋଲି ଅନୁମାନ କରାଯାଉଛି। ହେଟାବାଘକୁ ଧରିବା ପାଇଁ ଜଙ୍ଗଲ ବିଭାଗ ପକ୍ଷରୁ ଶାବରୀ ଲେକ୍ ପାର୍କ ବଣ ଭିତରେ ଶନିବାର ସନ୍ଧ୍ୟାରୁ ଏକ ଯନ୍ତା ବସାଯାଇଛି। ଫରେଷ୍ଟ ଗାର୍ଡ ଏସ୍. ଆନନ୍ଦ ରାଓ ଓ ନିରଞ୍ଜନ ପ୍ରଧାନଙ୍କ ସହ ଜୟପୁରରୁ ସାମାଜିକ କର୍ମୀ କେଶବ ଷଡ଼ଙ୍ଗୀଙ୍କ ସହ ନାଲ୍କୋର ଘରୋଇ ସୁରକ୍ଷାକର୍ମୀ ସେଠାରେ ଉପସ୍ଥିତ ଅଛନ୍ତି। ଏଠାରେ ଉଲ୍ଲେଖଯୋଗ୍ୟ ଯେ ଗତ ଗୁରୁବାର ଅପର କୋଲାବ ଡ୍ୟାମ୍ ସବଡିଭିଜନ ପରିସରସ୍ଥ ଏକ ଠେକୁଆ ଆଶ୍ରୟସ୍ଥଳରେ ମଧ୍ୟ ବାଘ ଆତଙ୍କ ଖେଳିଥିଲା। ସେଠାରୁ ୫ଟି ଠେକୁଆକୁ ବାଘ ଖାଇଥିବା ସ୍ଥାନୀୟ କର୍ମଚାରୀ ଆଲୋଚନା କରୁଥିଲେ। ତେବେ ତାହାର ସତ୍ୟାସତ୍ୟ ନେଇ ପ୍ରଶ୍ନ ଉଠିଛି।
